Umhverfis- og auðlindaráðuneytið

Skuggasundi 1

101 Reykjavík

Reykjavík, 23. febrúar 2021

Tilvísun: 210106

Efni: Umsögn RARIK ohf. um frumvarp að lögum um umhverfismat framkvæmda og áætlana

Vísað er í samráðsgátt stjórnvalda, mál nr. 30/2021, drög að frumvarpi til laga um umhverfismat framkvæmda og áætlana. Í upphafi er rétt að geta þess að RARIK ohf., („RARIK“) styður tillögur sem miða að einföldun og skilvirkni. Jafnframt fagnar RARIK því að eiga þess kost að gera athugasemdir við einstaka liði frumvarpsins. Að því sögðu telur RARIK rétt að koma eftirfarandi athugasemdum á framfæri:

Á blaðsíðu 70 í frumvarpinu segir um lið 10.16:

Í lið 10.16 eru lagðir til einfaldaðir og sameinaðir framkvæmdaflokkar sem taka til jarðstrengja og sæstrengja. Túlka ber ákvæðið með hliðsjón af öðrum töluliðum sem varða lagnir í jörðu. Að öðru leyti vísast til skýringa um lið 10.21 í athugasemdum frumvarps sem varð að lögum nr. 138/2014, um breytingu á lögum nr. 106/2000.

Í frumvarpinu er látið nægja að vísa til skýringa um lið 10.21 í athugasemdum sem varð að lögum nr. 138/2014 um breytingu á lögum nr. 106/2000. Í tilvísuðum athugasemdum er gerður skýr greinarmunur á lagningu á „niðurgröfnum“ strengjum annars vegar og hins vegar strengja sem eru plægðir niður. Þar sem rask vegna strengja sem plægðir eru niður er mun minna en vegna niðurgrafinna strengja hefur ekki verið litið svo á að plægðir strengir flokkist sem niðurgrafnir.

Að mati RARIK er ekki ljóst af lestri ákvæðis 10.16 og tilvísunar í frumvarpinu til skýringa um lið 10.21 í athugasemdum frumvarps sem varð að lögum nr. 138/2014 hvort sambærilegur greinarmunur sé nú gerður á streng sem er plægður í jörð eða lagður. Líkt og fram kemur í athugasemdum frumvarps sem varð að lögum nr. 138/2014 fylgir umtalsvert minna rask vegna strengja sem plægðir eru niður í jörðu en strengja sem eru niðurgrafnir. Telur RARIK mikilvægt að plægðir strengir verði áfram undanþegnir mati á umhverfisáhrifum og að skýrt verði kveðið á um það í lögum.

Skilgreining á hugtakinu „umtalsverð umhverfisáhrif“ er jafnframt fallin á brott í frumvarpinu en hugtakið kemur engu að síður mikið fyrir í frumvarpinu og hefur veigamikla þýðingu. Þessi breyting er skýrð með eftirfarandi hætti í frumvarpinu:

Í núgildandi lögum um mat á umhverfisáhrifum eru umtalsverð umhverfisáhrif skilgreind sem „veruleg óafturkræf umhverfisáhrif eða veruleg spjöll á umhverfinu sem ekki er hægt að fyrirbyggja eða bæta úr með mótvægisaðgerðum .“ Ljóst er að þessi skilgreining er ekki í samræmi við hugtakið „significant effect“ samkvæmt tilskipun 2011/92/ESB. Með hugtakinu „significant environmental effect“, er átt við öll merkjanleg áhrif sem geta hvort heldur sem er verið jákvæð eða neikvæð. Í hugtakinu felst öll áhrif sem talin verða það veigamikil að þau gefi tilefni til umhverfismats. Í leiðbeiningariti framkvæmdastjórnar ESB kemur fram að hugtakið significant environmental effect sé ekki sérstaklega skilgreint enda geti það verið breytilegt eftir eðli framkvæmdar. Skilgreining núgildandi laga hefur valdið vandkvæðum við framkvæmd núgildandi laga um mat á umhverfisáhrifum. Er því lagt til að horfið verði frá sérstakri skilgreiningu hugtaksins.

Verði talið að fyrri skilgreining á hugtakinu hafi ekki verið fyllilega nákvæm er síst til bóta að fella brott skilgreiningu á hugtakinu líkt og hér er gert. Leggur RARIK því til að hugtakið verði skilgreint sérstaklega í lögunum enda hefur hugtakið veigamikla þýðingu skv. frumvarpinu.

Skilgreining á hugtakinu umhverfisverndarsamtök er einnig fallin á brott og lagt til að þau þurfi aðeins að hafa samþykkta ársreikninga til þess að eiga aðild að kæru til úrskurðarnefndar umhverfis- og auðlindamála. Að mati RARIK er þessi breyting á lögunum óþörf og hefur ekki verið skýrð sérstaklega.

Í skýringum um 2. gr. segir m.a svo: „Hins vegar þarf viðkomandi áætlun að vera háð undirbúningi og/eða samþykki stjórnvalda og unnin samkvæmt lögum eða ákvörðun ráðherra.“ Ljóst er að kerfisáætlun Landsnets fellur hér undir. Hins vegar liggur ekki fyrir hvort framkvæmdaáætlanir dreifiveitna muni falla hér undir ef framkvæmdaáætlanir dreifiveitna verða tengdar við kynningu/samráð við Orkustofnun með nýjum raforkulögum. Að mati RARIK mættu lögin mæla skýrlega fyrir um að svo sé ekki.

Í 18. gr. er Skipulagsstofnun veittur sjö vikna frestur til þess að taka ákvörðun um hvort framkvæmd skuli háð umhverfismati frá því að fullnægjandi gögn bárust stofnuninni. 32. gr. mælir fyrir um að ráðherra skuli setja reglugerð, að fenginni umsögn Skipulagsstofnunar, þar sem m.a. er mælt fyrir um tilkynningar um framkvæmdir skv. 18. gr. Að mati RARIK mætti skýra nánar í lögunum hvað felist í hugtakinu „fullnægjandi gögn“ en reynslan hefur sýnt að þær kröfur sem gerðar eru til framlagðra gagna hafi aukist stöðugt í framkvæmd. Leggur RARIK því til að þau gögn sem leggja þurfi fram verði útlistuð sérstaklega í ákvæðinu.

Með ákvæði 18. gr. er umsagnaraðilum jafnframt veittur 4 vikna frestur til að skila inn umsögnum. Að mati RARIK mæti taka skýrt fram í lögunum að hafi umsagnaraðili ekki skilað inn umsögn fyrir þann frest teldist hann ekki gera athugasemdir við fyrirhugaðar framkvæmdir.

Virðingarfyllst,

f.h. RARIK ohf.

Tryggvi Þ. Haraldsson, forstjóri